เมื่อปี61 ตั้งครรภ์และแท้งสัปดาห์ที่ 10 คุณบอกตัวอ่อนไม่แข็งแรง และแท้งครบไม่ขูดมดลูก ล่าสุดตอนนี้ 18-2-63 ตั้งครรภ์ได้ 7 สัปดาห์ ซึ่งฝากครรภ์แล้วแต่ยังไม่ได้พบ คราวนี้ตรวจเลือดทั้งตัวเองและสามี (รอนัดฟังผล) อยากทราบว่าจะมีโอกาสแท้งแบบเดิมมั้ยคะลูกคนแรกปกติทุกอย่าง พ่อ แม่ ลูก ตอนนีู้กคนโตอายุ 8 ขวบค่ะปกติตัวเองและสามีร่างกายแข็งแรงปกติคะ
สวัสดีค่ะ อุบัติการณ์ของการแท้งเองโดยธรรมชาติพบได้ประมาณ 10%-15% ในหญิงตั้งครรภ์ที่มีอายุน้อยกว่า 30ปี หากอายุมากกว่านี้ โอกาสแท้งก็จะมากขึ้นตามลำดับ และหากเคยมีประวัติการแท้งมาก่อนแล้ว โอกาสในการแท้งจากการตั้งครรภ์ครั้งต่อไป ก็อาจมากขึ้น แต่โอกาสที่จะตั้งครรภ์สำเร็จก็มีได้อยู่ค่ะการแท้งส่วนใหญ่มากกว่า 80% จะเกิดในไตรมาสแรก (3 เดือนแรก หรือ 12 สัปดาห์) โดยสาเหตุที่ทำให้เกิดการแท้งได้ เช่น เด็กมีความผิดปกติของโครโมโซม มารดามีปัจจัยเสี่ยง เช่น มีเนื้องอกที่มดลูกหรือความผิดปกติของมดลูก โรคอ้วน การสูบบุหรี่ระหว่างตั้งครรภ์ การดื่มแอลกอฮอล์มากเกินควร การดื่มเครื่องดื่มที่มีเฟอีนมากเกินไป การใช้สารเสพติดระหว่างตั้งครรภ์ อายุที่มากเกินไป (มากกว่า 40 ปี) หรือน้อยเกินไป (น้อยกว่า 15 ปี) ทำงานหนักมากเกินไป เกิดอุบัติเหตุที่กระทบกระแทกตัวมดลูก ภาวะขาดสารอาหารรุนแรง มีประวัติการแท้งบุตรมาก่อน การติดเชื้อต่างๆ ระหว่างตั้งครรภ์ มารดามีโรคประจำตัวต่างๆ เช่น ความดันโลหิตสูง เบาหวาน ไทรอยด์เป็นพิษ เป็นต้นดังนั้น หากอายุยังไม่มาก และไม่มีโรคประจำตัว รวมถึงไม่ได้ดื่มแอลกอฮอล์หรือสูบบุหรี่ หรือใช้ยาใดๆ ก็จะมีโอกาสตั้งครรภ์ได้สำเร็จมากกว่าการแท้งอยู่ค่ะ ในช่วงนี้ ก็ควรเลือกทานอาหารที่มีประโยชน์ พักผ่อนให้เพียงพอ ไม่เครียด ไม่ดื่มชา กาแฟ โกโก้หรือเครื่องดื่มที่มีคาเฟอีนต่างๆ งดทำงานหนักต่างๆ ค่ะ ขอให้การตั้งครรภ์และคลอดลูกได้แข็งแรงสมบูรณ์นะคะ